Myydäänkö Suomen kruununjalokivi? – "Pidän selvänä, että Sipilä sitä suunnittelee"

TALOUSPOLITIIKKA Hallituksen suunnittelema kehitysyhtiö on pääluottamusmiehen mielestä välivaihe.

Porvoon jalostamon pääluottamusmies Sami Ryynänen pitää kaavailtua kehitysyhtiötä vain välivaiheena ennen yhtiön myyntiä. Arkisto/Lotta Åberg

toimitus

Neste Oyj:n Porvoon jalostamon pääluottamusmies Sami Ryynänen näkee pääministeri Juha Sipilän (kesk.) hallituksen suunnitteleman kehitysyhtiön vain välivaiheeksi ennen yhtiön myyntiä.

Ryynänen pelkää, että valtion omistuksen laskiessa jokin monikansallinen öljy-yhtiö voisi pitkällä tähtäimellä ottaa vallan Nesteessä, minkä myötä valta siirtyisi Suomen rajojen ulkopuolelle.

Hallitus julkisti viime viikolla suunnitelmansa, jonka mukaan valtio myy omistuksiaan sekä järjestelee valtionyhtiöiden omistusten hallintaa.

Öljynjalostaja Nesteestä valtio omistaa tällä hetkellä 51,1 prosenttia. Hallitus alentaisi omistusosuuden vähimmäismäärän 33,4 prosenttiin. Tavoitteitaan varten hallitus ehdottaa perustettavaksi kehitysyhtiön, johon Nesteen omistuksista siirrettäisiin 16,7 prosenttia.

–Pidän selvänä, että Sipilän hallitus suunnittelee Nesteen myymistä.

–Nesteen työntekijät vastustavat myyntiä ehdottomasti. Meillä on globaalissakin vertailussa huipputuotteet, jotka kehittyvät koko ajan. Neste on investoinut Suomeen kiitettävästi.

–Aiemmin, kun on puhuttu Nesteen yksityistämisestä, on polttoainehuollon varmistaminen kriisitilanteissa ollut merkittävä tekijä. Ilmeisesti ei ole enää. Mikä merkitys on Nesteen kehittämän ja omistaman teknologian ja patenttien säilyttämiselle suomalaisten omistuksessa? Ryynänen kysyy.

Ryynänen on myös SAK:laisen TEAM Teollisuusalojen ammattiliiton hallituksen varapuheenjohtaja.

Nesteellä on 256 miljoonaa osaketta. Kun osakkeen pörssikurssi on noin 30 euron tietämissä, on yhtiön markkina-arvo noin 7 680 miljoonaa euroa. Jos valtiovalta myisi 16,7 omistusosuuden, niin se saisi 1 280 miljoonaa euroa, Ryynänen laskee.

–Myyntihinta pitää suhteuttaa Nesteen vuosittain maksamiin osinkoihin. Osinko oli tänä vuonna euron osakkeelta, siis 256 miljoonaa, josta valtion osuus puolet eli 128 miljoonaa euroa. Neste on valtiolle vakaa tulonlähde. Mihin valtio käyttäisi saamansa 1,2 miljardin myyntivoiton?

– Hallituksen ideologia on vähemmän yhteistä omistusta ja enemmän yksityistä riippumatta talouden realiteeteistatai kansalaisten tarpeista.

Ryynästä haastatteli Uusimaa-lehti.

Omistajan asia Nesteen hallituksen puheenjohtaja Jorma Eloranta sanoo omistusjärjestelyjen olevan omistajan asia. –Yhtiön puolelta emme luonnollisestikaan näe asialle mitään estettä. Suunnitellulla valtion omistusosuuden muuttumisella ei ole vaikutusta Nesteen liiketoimintaan, Eloranta sanoo tiedotteessa. Valtioneuvoston on tarkoitus hyväksyä valtion omistajaohjauspolitiikkaa koskeva periaatepäätös yleisistunnossaan 13.5. Omistusrajoista ja niiden muutoksista päättää eduskunta.